《玉簪花》
宋代·李处权

秋露日以繁，秋气日以清。
爱此堂下花，色好香满庭。
藉之青玉叶，表以白玉英。
微风过披拂，小雨来滋荣。
我老味更薄，与世无复情。
颓然衰病余，见花犹眼明。
俗客不到门，取琴花前横。
小童为席地，取酒花前倾。
昔人工比物，言簪岂虚名。
愿登君子首，雅与冠弁并。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。